b'\n_START_ARTICLE_\nTheodor Sederholm\n_START_PARAGRAPH_\nClaes Theodor Sederholm (9. tammikuuta 1832 M\xc3\xa4nts\xc3\xa4l\xc3\xa4 \xe2\x80\x93 21. elokuuta 1881 Helsinki) oli suomalainen kirjakauppias, kirjankustantaja, toimittaja ja kirjailija. H\xc3\xa4n k\xc3\xa4ytti nimimerkkej\xc3\xa4 Nils Thomas, Nisse ja ts._NEWLINE_Sederholmin vanhemmat olivat M\xc3\xa4nts\xc3\xa4l\xc3\xa4n Saaren kartanon omistaja Clas Jakob Sederholm ja Johanna Fredrika Eek. H\xc3\xa4n k\xc3\xa4vi Porvoon yl\xc3\xa4alkeiskoulua ja lukiota p\xc3\xa4\xc3\xa4sten ylioppilaaksi vuonna 1851. Sederholm opiskeli ranskan kielt\xc3\xa4 Sveitsiss\xc3\xa4 1857\xe2\x80\x931858. H\xc3\xa4n toimi kirjakauppiaana ja kirjankustantajana Helsingiss\xc3\xa4 vuodesta 1858 alkaen. Sederholm osti \xc3\x96hmanin kirjakaupan ja sai samalla oikeudet J. L. Runebergin teosten kustantamiseen. H\xc3\xa4n avasi sitten kirjakaupan Pohjois-Esplanaadin varrella ja vuonna 1862 h\xc3\xa4n perusti my\xc3\xb6s oman kirjapainon Annankadulle. Edistysmielisen\xc3\xa4 ty\xc3\xb6nantajana tunnettu Sederholm laati s\xc3\xa4\xc3\xa4nn\xc3\xb6t vuonna 1869 perustetulle Helsingin Kirjaltajien Lukuyhdistykselle (Typografernas L\xc3\xa4sef\xc3\xb6rening), joka oli Suomen ensimm\xc3\xa4inen ammattiyhdistys. _NEWLINE_Sederholm oli Helsingin yliopiston konsistorin vt. amanuenssina vuosina 1863\xe2\x80\x931866 ja vakinaisena amanuenssina 1866\xe2\x80\x931876. H\xc3\xa4n oli my\xc3\xb6s Taideteollisuuskoulun opettajana 1871\xe2\x80\x931874._NEWLINE_Sederholm oli vuodesta 1858 l\xc3\xa4htien naimisissa Maria Kristina Sofia Blomqvistin kanssa, jonka is\xc3\xa4 Helsingin yliopiston oppineisuuden historian professori, kirjastonhoitaja Alexander Blomqvist. Heill\xc3\xa4 oli kahdeksan lasta, joista tunnetuin on geologi Jakob Johannes Sederholm (1863\xe2\x80\x931934).'